Aŭstralia otido

La Aŭstralia otido, science Ardeotis australis, estas granda surterema birdo de familio otidedoj kaj ordo Otidoformaj. Ĝi vivas en herbejoj, maldensaj arbaroj aŭ terkultivejoj en norda Aŭstralio (jam ne tiom en sudoriento pro ĉasado kaj malgrandigo de la taŭga medio) kaj suda Novgvineo.

La masklo estas ĝis 1,2 m granda kun enverguro de 2,3 m. La ino estas iom pli malgranda (0,8 m), sed kolore simila. Dorso, flugiloj kaj vosto estas helbrunaj kun punktecaj nigraj kaj blankaj partoj en la supra flanko de flugiloj. Kolo kaj kapo aperas blankoflavecaj kun nigra krono. Kruroj estas flavaj aŭ flavecaj.

Kiam ili sentas danĝeron, aŭstraliaj otidoj ofte montras sinkaŝan pozon kun rekta kolo kaj beko ĉielen. Ili povas forkuri aŭ ekflugi kiel lasta eblo.

Plejparte aŭstraliaj otidoj vagas sekvante pluvon kaj manĝaĵojn, kiuj konsistas el semoj, fruktoj, insektoj, lacertoj, etaj birdoj kaj ronĝuloj.

 Vidu ankaŭ 
 Grava Birda Areo Wyperfeld, Granda Dezerto kaj Ngarkat

Kategorio:Otidedoj
Kategorio:Birdoj de Aŭstralio
Kategorio:Birdoj de Oceanio